 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipality of Gjilan Gilan Belediyesi**

**T R A N S K R I P T**

**nga**

**mbledhja e Komitetit për Politikë dhe Financa (KPF) e mbajtur më 19.09.2023, në ora 10:00**

Mbledhjen e Komitetit për Politikë dhe Financa (KPF) KK. Gjilan e kryesuar nga Kryesuesi i Kuvendit Komunal, filloi në orën 10:00. Në mbledhje, përveç anëtarëve të rregullt, kanë qenë të pranishëm edhe zyrtarët e sekretarisë së Kuvendit Komunal. Kryesuesi i Komitetit njëherë edhe Kryesues i Kuvendit Komunal, duke e hapur mbledhjen i përshëndeti të gjithë të pranishmit në këtë mbledhje. Pasi konstatoi se për mbledhje ka kuorum për mbajtjen e saj, ai prezantoi rendin e ditës, të cilën edhe anëtarët e kishin pasur paraprakisht:

1. Konstatimi i prezencës së anëtareve të KPF-së dhe miratimi i procesverbalit nga mbledhja e kaluar.
2. Raporti financiar Janar-Qershor 2023.
3. Raporti i punës i Kryetarit të Komunës për periudhën Janar-Qershor 2023
4. Propozim Buxheti për vitin fiskal 2024 dhe vlerësimet e hershme për vitet 2025- 2026.
5. Raporti i auditimit për pasqyrat financiare vjetore të Komunës së Gjilanit për vitin 2022.
6. Plani Komunal për ri integrim të qëndrueshëm të personave të riatdhesuar dhe integrimin e të huajve në Komunën e Gjilanit 2022-2025.
7. Projekt Rregullore mbi taksat administrative për dhënien e lejes se ndërtimit dhe tarifën për rritje të densitetit në infrastrukturë.
8. Kërkese e DA për ndarjen e bursave për student të Komunës së Gjilanit.
9. Kërkesa nga DKRS për ndarjen e mjeteve financiar në shumen prej 160,000.00 € për realizimin e dy skulpturave në Bronz.
10. Të ndryshme.

Lidhur me pikat e rendit të ditës, fjalën e hapjes së seancës e paraqiti kryesuesi i Kuvendit

*Në seancë morën pjesë 9 anëtar të KPF-së dhe përfaqësues nga zyra e Kryetarit.*

Në procesverbalin e mbledhjes së kaluar a keni ndonjë vërejtje? Nëse jo atëherë votojmë. Konstatojmë ***se me të gjitha votat e anëtarëve*** miratohet procesverbali i mbledhjes së kaluar.

**Kushtrim Kadriu**, pas kërkesës së Zyrës Komunale për Minoritete, kanë kërkuar që pika e 6-të të diskutohet si pikë e parë e rendit të ditës. Për diskutim fjalën ia dha:

**Renan Imami**, ne si zyre për komunitete dhe kthim kemi bërë planin komunal për ri integrim të qëndrueshëm të personave të riatdhesuar dhe integrimin e të huajve në Komunën e Gjilanit 2022-2025, që është hartuar me ndihmën e KARITASIT Zviceran, si dhe stafi i Ministrisë së Punëve të Brendshme si dhe Departamenti i ri integrimit të personave të ri atdhesuar dhe të huajve dhe stafit të zyrës komunale për kthim dhe komunitete. Strategjia si dokument ka për obligim të zbatohet në territorin e Komunës në kuadër të planit të veprimit. Me qëllim për zbatimin e koordinuar të strategjisë 2022-2025. Zyra Komunale për Komunitete dhe kthim në bashkëpunim me drejtoritë komunale dhe përfaqësuesit e Organizatave vendore dhe ndërkombëtare si grup punues, kanë hartuar këtë planë. Plani i veprimit dhe objektivat përcaktojnë përgjegjësit dhe aktivitetet për arritjen e secilit objektiv. Në këtë plan është mundësuar integrimi maksimal i të gjitha aktiviteteve për arritje i ri integrimit e të gjithë personave të ri atdhesuar.

**Bujar Nevzati,** kërkoi që rendi i punës për seancës e ardhshme të propozohet, sepse një anëtar i komisionit të aksionarëve te stacioni i autobusëve ka kërkuar që me u liruar, kërkoj që të futet në rend të ditës në mënyrë që të propozohet një emër tjetër

**Nazim Gagica**, një kërkesë kam për rend të ditës por me duhet pak kohë dhe sot nuk po e propozoj si rend të ditës.

**Kushtrim Kadriu**, komisioni i bursave unë si kryesues tërhiqem dhe duhet të votohet një anëtar i ri në komision të bursave.

**Nazim Gagica** në komision paraprak ka qenë një përfaqësues i AAK-së. tash nëse përfaqëson akoma nuk e ka mandatin e AAK-së dhe duhet të ndryshohet.

**Kushtrim Kadriu,** siç jeni të informuar, kemi një kërkesë të shoqatës së Invalidëve të Luftës së UÇK-së për ndihmë të një Invalidi. Kërkoj që edhe kjo të jetë pjesë e diskutimit. Fjala është për meremetimin e shtëpisë për Naser Hajdarin. Po ashtu kemi një kërkesë të banorëve të fshatit Sllakovc i Epërm Që kanë kërkuar një hapësirë për një shtëpi përkujtimore.

**Kushtrim Kadriu** nëse s’kemi propozime të tjera hedhim në votim rendin e punës.

* Me 6 vota PËR kaloi rendi i punës.

**Pika 6**. Plani Komunal për ri integrim të qëndrueshëm të personave të riatdhesuar dhe integrimin e të huajve në Komunën e Gjilanit 2022-2025.

* Kjo pikë kalon për kuvend me 6 vota PËR.

**Avdyl Aliu**, keni bërë kërkesë për interpretim ligjor në MAPL, për voton e Kryesuesit në KPF dhe deri të kthehet një përgjigje kjo të mos numërohet.

**Pika 9.** Kërkesa nga DKRS për ndarjen e mjeteve financiar në shumen prej 160,000.00 € për realizimin e dy skulpturave në Bronz.

**Kushtrim Zeqiri**, prezantoi kërkesë për ndarjen e shumës prej 160.000 euro për realizimin e skulpturës së bronztë për Kadri Zekën dhe Ramiz Cërrnicën. DKRS ka zhvilluar të gjitha procedurat me thirrjen publike. Ne kemi zhvilluar procedurën me thirrje publike për arsye të qasjes më te lehtë të artistëve në këtë proces.

**Nazim Gagica,** në parim e përkrahi ndarjen e mjeteve për dy procedurat, ndërsa pjesën procedurale e mendon vet institucioni si është zhvilluar.

**Shpresa Kurteshi Emini**, edhe ne si LDK mbështetim këtë kërkesë për këto dy figura të shquara të çështjes kombëtare, mendoj se duhet të jemi më të sigurt për arsye se mund të bien ndesh me ligjin. Ne kemi edhe një komision për vlerësimin e figurave të shquara për vendosjen e figurave. Është edhe komision për ndarjen e parcelave. Figurat janë plotësisht meritore por s’di sa komisionet janë ende aktive.

**Kushtrim Zeqiri**, skulpturat janë krijim artistik dhe nuk është kjo si me porosit një mall përmes prokurimit, ne kemi menduar me ju dhënë mundësi artisteve me realizuar këtë. Dokumente janë të gjitha si janë zhvilluar.

**Shpresa Kurteshi Emini**, të gjitha skulpturat janë realizuar nga artistët, nuk është realizuar nga një kompani e pa autorizuar që s’ka veprimtari artistike. Por ka shkuar me procedurë të prokurimit që ka pas kandidat janë vlerësuar dhe janë realizuar. Andaj, mendoj se çështja e procedurës duhet me qenë më e qartë.

**Ilmi Limoni**, unë kam 23 dhe nuk guxoj as....(nuk dëgjohet) se drejtori e ka mirë. Por, duhet të cekët se nga do të merren këto mjete. Jo vetë të marrim një vendim pa mbështetje financiare. Sepse nëse s’kemi mjete mos të marrim vendim pa mjete buxhetore.

**Shpresa Kurteshi Emini**, deri sa e keni qitur në thirrje publike është dashtë që të sigurohen edhe mjetet financiare. Në ndërkohë ju nuk i keni mjetet financiare sepse nëse kalon përmes thirrjes publike mjetet duhet të merren direkt nga DKRS. Ndërsa nëse kalohet përmes Prokurimit mjetet merren prej buxhetit të DFB-së. kjo është e pa qartë.

**Kushtrim Zeqiri**, edhe më herët në pushtetin e kaluar keni pas thirrje publike për këto skulptura momentale që janë. Prej DKRS kanë ndodhur.

**Krenare Latifi Kçiku**, sa i për ketë kësaj kërkese nga DKRS, me sa po e kuptoj edhe mjetet janë të siguruara dhe e mbështesim këtë pikë.

**Ramiz Ramadani**, edhe ne mbështesim, por që kërkesat duhet me ardhur të finalizuara dhe të përgatitura kujdesshëm që është detyrë e drejtorit. E gjithashtu edhe bazën ligjore të procedurës.

**Avdyl Aliu**, ashtu siç e than të gjithë që për kuvend me i pasur të gjitha kërkesat. Sot ne i japim përkrahje.

**Bujar Nevzati**, gjithashtu edhe unë kam shqetësim që kur të vinë në kuvend të kemi dokumentet e kompletuar.

**Nazim Gagica**, lokacioni i Kadri Zekës ku është i vendosur?

**Shpresa Kurteshi Emini**, mjetet janë siguruar nga Drejtoria për Zhvillim Ekonomik për drejtorinë e Kulturës. A duhet me vendim të veçantë me u bartë mjetet në këtë drejtori.

**Ilmi Limoni**, mjetet janë te participimi te DZHED te investimet kapitale.

* Pika 9 kaloi për Seancë të Kuvendit me 8 vota PËR.

**Pika 2 e rendit të ditës**: Raporti financiar Janar - Qershor 2023.

**Ilmi Limoni**, theksoi se raporti ka qenë dashtë me u raportuar në korrik. Këtu përfshihen buxheti sa është planifikuar, sa është shpenzuar dhe cilat kategori dhe si DFB nuk jemi të kënaqur po që shifrat janë të sakta.

**Nazim Gagica,** (nuk dëgjohet pyetja)

**Ilmi Limoni**, ju e dini se i gjithë buxheti ndahet për numër të banorëve, andaj edhe tash është vepruar ashtu, edhe shpenzimet për pagat janë bërë për shkak të ligjit për pagat që ka hy në fuqi në 2023. Kemi mbajt edhe dëgjime publike për KAB dhe për propozimin e buxhetit edhe pse s’kanë ardhur përfaqësuesit nga KPF nuk e di edhe pse është dashtë të jenë prezent.

-Kjo pikë kaloi për Seancë të Kuvendit me 8 vota PËR

**Pika 3 e rendit të ditës:** Raporti i punës i Kryetarit të Komunës për periudhën Janar-Qershor 2023

-Kjo pikë kaloi për Seancë të Kuvendit me 8 vota PËR

**Pika 4 e rendit të ditës:** Propozim Buxheti për vitin fiskal 2024 dhe vlerësimet e hershme për vitet 2025- 2026.

**Ilmi Limoni**, në pika të shkurtra e paraqes projekt buxhetin ku theksoi se ministria i ndanë kufijtë buxhetor i ndanë ministria, ku grandi i përgjithshëm ndahet më numër të banorëve të komunës dhe kështu edhe për grandet e tjera në përgjithësi.

-Kjo pikë kaloi për Seancë të Kuvendit me 8 vota PËR

**Pika 5 e rendit të ditës:** Raporti i auditimit për pasqyrat financiare vjetore të Komunës së Gjilanit për vitin 2022.

-Kjo pikë kaloi për Seancë të Kuvendit me 8 vota PËR

**Pika 7 e rendit të ditës:** Projekt Rregullore mbi taksat administrative për dhënien e lejes së ndërtimit dhe tarifën për rritje të densitetit në infrastrukturë.

**Ali Arifi** kjo pikë është në rend dite për shkak se kjo llogaritet çdo vit në kuadër të shpenzimeve që bëhen me numrin e lejeve ndërtimore që lëshohen. Kjo taks dhe tarif nuk është ndryshuar që nga viti 2016 dhe është e domosdoshme me ndryshuar. Kjo rregullore i ka kaluar të gjitha procedurat ligjore deri në pikë të rendit të ditës dhe ka pas miratim edhe nga ministria e linjës

-Kjo pikë kaloi për Seancë të Kuvendit me 8 vota PËR

**Pika 8 e rendit të ditës:** Kërkese e DA për ndarjen e bursave për student të Komunës së Gjilanit

-Kjo pikë kaloi për Seancë të Kuvendit me 8 vota PËR

**Pika 8 e rendit të ditës:** kërkesa të shoqatës së Invalidëve të Luftës së UÇK-së për ndihmë një familje të një Invalidi.

-Kjo pikë kaloi për Seancë të Kuvendit me 8 vota PËR.

**Pika 9 e rendit të ditës** kërkesë të banorëve të fshatit Sllakovc i Ep. që kanë kërkuar një hapësirë për një shtëpi përkujtimore. Kërkesë që nuk është e kompletuar dhe duhet të dërgojmë te drejtoria e Kadastrit dhe pastaj për një seancë tjetër në KPF.

**Pika 10 e rendit të ditës,** kërkesa për zëvendësimin e anëtarit të komisionit të aksionareve në Stacionin e Autobusëve për Z. Florim Arifi.

-Kjo pikë kaloi për Seancë të Kuvendit me 8 vota PËR

**Pika 11 e rendit të ditës,** zëvendësimi i Kryesuesit të komisionit të bursave me ndonjë anëtar tjetër si dhe propozimi që anëtari i komisionit nga AAK të zëvendësohet në këtë komision.

-Kjo pikë kaloi për Seancë të Kuvendit me 8 vota PËR.

**Seanca përfundoi në ora 11:00**

**Procesmbajtës: Kryesuesi i Kuvendit të Komunës**

**Fatlum Xhaçkaj Kushtrim Kadriu**